ToekomsVenster: Die man met die gebreklike handFoto: Cason Asher/Unsplash.com Jesus het weer na die sinagoge toe gegaan. Daar was ‘n man met ‘n gebreklike hand. Die Fariseërs het vir Jesus dopgehou om te sien of Hy hom op die Sabbatdag sou gesond maak, sodat hulle vir Jesus daaroor kon aankla. Hy sê toe vir die man met die gebreklike hand: “Staan op hier tussen hulle!” – Markus 3:1-6 Stel jouself die gesprek tussen Jesus en die Fariseërs voor. Die gesprek is uit huis uit arrogant en verwaand. Jesus mag nie goed doen op die Sabbatdag nie. Die man se hand kan veel eerder gebreklik bly as wat hul uiterlike godsdiens se armoede ten toon gestel word. Jesus se vraag is skerp en bring tot nadenke. Hy roep die man na vore en maak ’n les van die geleentheid. Die Fariseërs antwoord Jesus niks nie maar gaan desondanks voort met hul agterbakse optrede aangevuur deur hul verterende jaloesie. Die saak was nie die Sabbat nie. Dit het oor Jesus se gewildheid gegaan en meer as dit, dit is Jesus se gesag teenoor hul kragteloosheid en gebrek aan integriteit wat hul teen die bors gestuit het. Jesus is kwaad en bedroef oor hul verhardheid. (VER-HART-HEID) Hoe lyk jou hart vandag voor God en sy Seun? Harde harte, klip harte is die onderwerp van onder andere Esegiël 36. Harde harte weerstaan God se goeie bedoelings met mense, dit saai vooroordeel, agterdog en teenstand. Dis met so ŉ hart dat elkeen van ons na God kom. Soos Nikodemus in die nag vra ons na die pad na God se hart. Hy wil met ons praat oor sake van die hart. Dis die hart sê die Skrif waar al die lelike dinge vandaan kom. Die bron moet aangespreek word. Dis die put waar bitter water uitvloei. God wil dit verander, Hy kan dit verander en het gedoen wat nodig is dat dit verander kan word. Sy seun oorrompel harde harte, versag dit met sy liefde, omgee en barmhartigheid. Nuwe harte is God se besigheid. Het jy al ŉ nuwe hart? Hoe reageer jy op mense wat ŉ appel maak op jou tyd, geld, aandag, omgee, begrip, deernis, geduld? Skort dit ook met jou hart? Jesus maak harde harte sag. Hy neem klipharde harte weg en vervang dit met harte van vlees.